Risposta a unu ziu 
(Scritta al caro zio Egidio Chessa – 6/10/2002)

Ziu Egidiu custu sou iscritu
Appo legidu cun attenzione
Una risposta li torro a s'invitu

               Esprimendemi in Sardu paragone
               Ispero chi m’agiude su talentu
               E nde ogare discreta una cantone.

De su chi m’ada iscritu so cuntentu
Ma faeddende de  sa mia bravura
Non mi est mai passadu in pensamentu,

               Troppu minore est su donu ‘e natura
               Dende a sa poesia pagu indiziu.
               Deo mi palzo pasculende a fura

E poi so mancante de eserciziu
Ca de cando paltidu so emigradu
Appo peldidu abitudine e viziu.

               Cantu oltasa cun isse emus cantadu
               Cand’in s’edade de sa giovania,
               Ma como cussu tempusu ch’es passadu.

Tando immensa fit sa fantasia
Ma sos annos in presse an fuidu
Oe che semus in s'ansiania,

               Cust’intelletu meu ses dormidu
               Lassende su cantare in abbandonu
               Tottu su chi tenia appo peldidu.

Oe non fatto musica e ne sonu
Spero in isse de mi dare imparu
E a d'ogni sbagliu dimando peldonu.

               Mi piaghe su sou versu giaru
               Ada restare imprimidu in sa mente
               E nde só orgogliosu, ziu caru.

Lu prego de m’iscrier frequente
Dende a su cantu Sardu su saludu
In passadu futuru e in presente

              Custu folklore cherede un’agiudu
              E pro li dare meritu e valore
              Deo li giuro chi non resto mudu

Isse puru ada bennere in favore
Pro sa tradizione tramandare
Chi pro sos Sardos est mannu s’onore

	  Sa poesia chelzo terminare
              Sperende de m’iscrier fitianu
              Como la fino pro non 1'infadare

E prego a su Deus Suberanu
De l’aggiudare in d’ogni momentu
Ch’impare a sa famiglia reste sanu

               E de viver cuntentos ad annos chentu.
	  Saludende ringrazio cun dovere
               Cuntentu cun immensu piaghere.